આ બેઠકમાં આક્રોશ સાથે પંકજભાઈએ જણાવ્યુ હતું કે, નડિયાદ શહેરમાં કોઈપણ સ્થળે વરસાદી પાણીનો નિકાલ માત્ર એક કલાકમાં જ થઈ જવો જોઈએ. તાજેતરમાં પડેલા વરસાદના કારણે દેસાઈવગો, મહાગુજરાત હોસ્પિટલ, વીકેવી રોડ, વાણિયાવડ અને ગરનાળાઓમાં પાણીનો નિકાલ થવામાં ઘણી વાર લાગી હતી. આ સમસ્યા ફરી સર્જાવી જોઈએ નહીં. વરસાદી પાણીનો એક જ કલાકમાં નિકાલ થઈ જવો જોઈએ. આ માટે ઝારોલ કાંસની તાત્કાલિક સફાઈ કરવા, એસ.ટી અને રેલવેના અધિકારીઓ સાથે તાત્કાલિક સુચનાઓ આપ-લે કરીને પાણીના નિકાલની વ્યવસ્થા ગોઠવવા માટે તથા કોઈપણ સ્થળે ડ્રેનેજની પાઈપલાઈનો દબાઈ ગઈ હોય કે ચોકઅપ થઈ ગઈ હોય તેની તાકીદે તપાસ કરવા માટે તમામ ઈજનેરોને સુચનાઓ આપી હતી. ભૂતકાળમાં પાલિકા પદાધિકારીઓનું નીચા જોયું કરાવવા માટે શહેરના કેટલાંક તત્વો દ્વારા ગટરોમાં ગોદડીઓ નાખીને લાઈનોને ચોકઅપ કરવામાં આવી હતી. તે ગોદડીઓનો નિકાલ કરતાં પુન: વરસાદી પાણીનો નિકાલ થયો હતો. ચાલુ સાલે પણ આ સંદર્ભે પાણીનો આવરો જ્યાં ઓછો હોય ત્યાં તાકીદે તપાસ કરીને ચોકઅપ લાઈનોને ખોલી નાખવા માટેની સુચનાઓ આપવામાં આવી હતી. નગરપાલિકામાં ફરજ બજાવતા કર્મચારીઓ પણ અનિયમિત હોય તો તેઓની સામે પણ કાયદેસરના પગલા ભરવા માટે ચીફ ઓફિસરને સુચના આપી હતી. હવે પછી કોઈપણ સ્થળે પાણી ભરાશે તો તે માટે જે-તે વિભાગના ઈજનેરને જવાબદાર ગણીને તેમની સામે આકરા પગલા ભરાશે. ખૂટતાં કર્મચારીઓની તાકીદે ભરતી કરવા માટેની સુચના પણ આપી હતી.